Aalborg Håndbold har skrevet en 2-årig kontrakt med den svenske håndboldspiller Lukas Nielsson. - Lukas har trods sin unge alder allerede præsteret på højt internationalt niveau med syv sæsoner i den tyske Bundesliga, masser af erfaring fra Champions League og med det svenske landshold, udtaler direktør, Jan Larsen. - Vi har tidligere forsøgt at få Lukas til Aalborg, så derfor er vi naturligvis glade for, at det nu er lykkes og glæder os til at udvikle yderligere på hans store potentiale. Han er meget eksplosiv og har en utrolig skudstyrke, som jeg er sikker på, vi kan få stor glæde af i Aalborg Håndbold fra næste sæson. Venstre backen kommer fra bundesligaen, hvor han har spillet for Rhein-Neckar Löwen og tilslutter sig Aalborg Håndbold fra sommeren 2023. Den 26-årige venstre back har desuden spillet flere sæsoner i THW Kiel, som spottede det store talent allerede som 19-årig i 2016, hvor det blev til fire sæsoner. I nationalt regi blev han topscorer i den svenske liga som 18-årig og har allerede spillet 73 kampe for det svenske landshold, som han blandt andet vandt EM-sølv med i 2018. Svenskeren selv ser også frem til det forestående skifte. - Efter mange år i Bundesligaen ser jeg frem til de nye udfordringer. Aalborg Håndbold har virkelig præsteret flot over de seneste år, og da muligheden bød sig, var det ikke et svært valg. Jeg glæder mig til at trække den røde trøje over hovedet efter sommerferien og møde mine nye holdkammerater, og sammen vinde flere titler til klubben, udtaler Lukas Nilsson. Andre kommer og går Aalborg Håndbold præsenterede fredag den slovenske Aleks Vlah, der ligeledes tilslutter sig den nordjyske klub i sommeren 2023. Samtidig forsvinder den islandske stjerne Aron Palmársson dog, da han har fået ophævet sin kontrakt et år før tid af personlige årsager.

Referat:
Der sker ting og sager i den aalborgensiske klub.